Bismarcki torn

**Bismarcki torn** (saksa keeles *Bismarckturm*) on teatud tüüpi tornikujuline mälestusmärk, milletaolisi püstitati Saksamaa esimese riigikantsleri Otto von Bismarcki mälestuseks kogu Saksamaal aastail 1869–1934. Teadaolevalt püstitati neid umbes 240, tänapäevaks on neid säilinud 173.

## Ajaloost
Esimene Bismarcki torn ehitati Janówekis Poolas (toona Preisimaale kuuluv Sileesia, Ober-Johnsdorf) 1869. aastal erainitsiatiivil. See asub Jańska Góra mäe tipul, 253 m merepinnast, ja on ise 23 m kõrge. Torni ehituse tellis maaomanik Preisi eruohvitser Friedrich Schröter (1820–1888).

Aasta pärast Bismarcki surma valisid Saksamaa üliõpilasorganisatsioonid ühele 1899. aasta arhitektuurivõistlusele saadetud kavandite hulgast välja arhitekt Wilhelm Kreisi kavandi, mis otsustati võtta kõigi Bismarcki mälestusmärkide standardkujunduseks. Kavand nimega "Götterdämmerung" kujutas endast toekat neljatahulist graniidist või liivakivist sammast tipus põleva tulega. Massiivset jässakat ehitist võidi ehitada eri kõrgustes olenevalt mälestusmärgi jaoks kogutud rahast.

Bismarcki austamise manifestatsioonina ehitati Bismarcki torne eri stiilides kogu Saksa keisririigi piirides, sealhulgas Uus-Guineas Gazelle'i poolsaarel, Kamerunis Limbe lähedal ja Tansaanias, samuti tänapäeva Poola, Prantsusmaa, Taani ja Venemaa territooriumidel. Torne püstitati ka Austrias, Tšehhis ja Tšiilis Concepciónis.

Vastavalt algkavandile pidi iga Bismacki torn olema elava tulega tuletorn, mille tipus süüdati lõke teatud tähtpäevadel, mida tähistati Otto von Bismarcki ja tema teenete auks Saksamaa ühendamises 1871. aastal. Olgugi et paljude tornide tippu kujundati tule jaoks koht, ebaõnnestus selle ettevõtmise korraldamine üle kogu riigi, samuti ei järginud paljud kohalikud initsiaatorid tüüpprojekti. Torne ehitanud arhitektidest on nimeliselt tuntumad Wilhelm Kreis ise, kelle juhtimisel ehitati 58 torni, 47 neist algprojekti järgi, ja Bruno Schmitz.

Ümmarguse põhiplaaniga Bismarcki tornid Jenas ja Stettinis modelleeris Wilhelm Kreis idagootide valitseja Theoderichi mausoleumi eeskujul.

Tornide ehitamise kampaaniat on kriitiliselt nimetatud isikukultuse üheks väljenduseks 20. sajandil ja rahvuslikuks "tõrvakeedupanniprojektiks"

## Pildid

Bismarckturm Coburg.jpg|Torn Coburgis Saksamaal
Bismarckturm in Pritzwalk.jpg|Torn Pritzwalkis Saksamaal
Rathenow Bismarckturm-002.JPG|Torn Rathenow's Saksamaal
Bismarckturmaufdemmittelberg.JPG|Torn Sobótkas Poolas
Bismarckturm-Stettin-2013.JPG|Torn Szczecinis Poolas
Wieza wilkanowska wisniowy.jpg|Torn Zielona Góras Poolas
BAD50B83v-5D13-4310-8AD4-3FC4581C66DB.png|Torn Krasnaja Gorkas Tšernjahhovski rajoonis Kaliningradi oblastis
Aš rozhledna.JPG|Torn Ašis Tšehhis
Bismarckova rozhledna (Zelená hora), 30. 3. 2024, 2.jpg|Torn Zelená horas Tšehhis
Bismarck Tower in Scy-Chazelles 2.jpg|Torn Scy-Chazellesi lähedal Lorraine'is
Bismarckturm bei Schloss Rosenau.jpg|Torn Rosenau lossi juures Alam-Austrias
Inauguración del Mirador Alemán en el Cerro Caracol, Concepción, Chile, 1926.jpg|Concepcióni torn Tšiilis 1926. aastal


## Viited

## Välislingid

* Schein-Bismarcktürme. - Infoportal Bismarcktürme
* Personenkult: Das nationale "Pechbrodelpfannenprojekt". - Spiegel, 22.12.2014 (22 fotot)